‘BSV’: Eerste vroue kry trekpasLouis B het vir Kisha (heel links) die trekpas gegee. (Foto: kykNET) Die deelnemers van Boer soek ŉ vrou het behoorlik gesweet toe die boere in Donderdagaand se episode een van die vroue op die plaas die trekpas moes gee. Net boer Francois, wat met volstruise op Oudtshoorn in die Wes-Kaap boer, kon die ongemaklike situasie vir nog ŉ aand vermy, aangesien hy reeds aan die begin van die seisoen ŉ vrou kwyt is. Terwyl die ander boere ŉ baie belangrike keuse moes maak, het Francois saam met die donkerkop Vanessa en die blondekop Lorinda speletjies gespeel en gelag. “Ek het ŉ ander kant van hom gesien en dit is ŉ kant waarvan ŉ mens hou,” het ŉ glimlaggende Vanessa gesê. “Francois het ŉ speelse kant en dit is iets wat ek van iemand waardeer, want ek is ook ŉ speelse mens.” Louis M, wat in Bela-Bela in Limpopo boer, het die saggeaarde Dihana huis toe gestuur en die donkerkoppe Laurette en Anja gevra om nog saam met hom op die plaas te kuier. “Hy is definitief versigtig met sy hart en hy wil dit vir die regte persoon gee,” het Anja gesê. Op Louis B se plaas in Ottosdal, Noordwes, was almal ietwat verras toe hy die blondekop Kisha laat huis toe gaan het. Cherecé en Rachel het agtergebly. Hennie van Moorreesburg, Wes-Kaap, het Rachelle en Eloïse gekies om agter te bly nadat hy vir Madeleen die trekpas gegee het. Op Philru se plaas op Petrus Steyn in die Vrystaat het Karla haar tasse gepak terwyl Sumari en Lané ingestem het om nog te kuier. Marciel Hopkins, aanbieder van die program, het deurgaans die seer harte gepaai. “Ek wil nie weer seer kry nie. Ek wil nie ŉ oppervlakkige verhouding hê nie,” het Philru gesê. Boer soek ŉ vrou is elke Donderdagaand om 20:00 op kykNET, DStv-kanaal 144, te sien. Dit is ook op CatchUp beskikbaar.